תשע דוגמניות בשלל מידות, גבהים ורקעים אתניים מככבות על שער ווג בריטניה. עורך מגזין האופנה: "רוצה לחגוג גיוון"
על שער גיליון חודש מאי של "ווג בריטניה" מופיעות תשע נשים בשלל מידות, גבהים, גווני עור ורקעים אתניים, שלתפישתו של המגזין מאתגרות את מודל היופי, כל אחת בדרכה. השער, תחת הכותרת "חזיתות חדשות: הדוגמניות שמשנות את פני האופנה", מתפרסם על רקע מספר חסר תקדים של כיסויי ראש שהוצעדו על מסלולי שבועות האופנה החולפים בניו יורק, לונדון, פריז ומילאנו. בין היתר מופיעה בו חלימה עאדן (שנייה משמאל), סטודנטית אמריקאית בת להורים סומלים שנולדה במחנה פליטים, ומתעקשת לדגמן בכיסוי ראש בלבד. הופעתה בחיג'אב של הדוגמנית בת ה-20, שכבר הספיקה לככב על שער גיליון "אלור" ביולי 2017 ושער גיליון מגזין CR, היא הראשונה ב-102 קיומו של המגזין.
לצדה ניתן לראות גם את אדוט אקץ', דוגמנית אוסטרלית ילידת אותו מחנה פליטים בקניה; רדיקא נאיר ההודית; יון יאנג ביי הקוריאנית; פארטה הקרואטית; פראן סאמרס הבריטית; ויטרויה סרטי האיטקלייה; דוגמנית הפלאס סייז פלומה אלסזיר וסלינה פורסט האמריקאיות.
לפני שנה בדיוק נכנס לתפקידו עורך ווג הנוכחי, אדוארד אנינפול, יליד גאנה. בדבר העורך של הגיליון החדש הוא כתב: "אחד המאורעות החיוביים של החודשים האחרונים הוא שתעשיית האופנה סוף סוף מאמצת את הקונספט שהגדיר את כל חיי כעובד: גיוון. כשאני אומר גיוון אני רוצה להבהיר שזה אף פעם לא רק עניין של שחור ולבן מבחינתי. זה עניין של כל סוגי המגוון — בין אם זה גזע, מידה, רקע סוציו־אקונומי, דת או מיניות. זה מה שאני רוצה לחגוג בשער הזה. עבורי, הנשים האלה מייצגות רעיון גלובלי חדש". לדבריו, "הצילומים היו יוצאי דופן. לצפות בנשים הללו עושות צעד ראשון חשוב בקריירות שלהן על שער מיוחד של 'ווג'. מה שהכי הכה בי, זה שעל אף הרקעים השונים שלהן כולן היו דומות: אדיבות, מחויבות, חושבות באופן חברתי ומתוקות באופן מרשים אחת כלפי השנייה".